b'\n_START_ARTICLE_\nVakar\xc5\xb3 Makedonijos periferija\n_START_SECTION_\nDemografija\n_START_PARAGRAPH_\nPeriferijos teritorija yra 9 451\xc2\xa0km\xc2\xb2 (7,2% valstyb\xc4\x97s teritorijos), jos gyventoj\xc5\xb3 skai\xc4\x8dius 2001\xc2\xa0m.\xc2\xa0\xe2\x80\x93 303 857 \xc5\xbemon\xc4\x97s (2,9% valstyb\xc4\x97s gyventoj\xc5\xb3), tad Vakar\xc5\xb3 Makedonijos periferija yra ma\xc5\xbeo gyventoj\xc5\xb3 tankio kra\xc5\xa1tas (32 \xc5\xbem./km\xc2\xb2, kai valstyb\xc4\x97s vidutinis tankis yra 79,7 \xc5\xbem./km\xc2\xb2). Pagrindin\xc4\x97 to prie\xc5\xbeastis\xc2\xa0\xe2\x80\x93 periferijos kalnuotumas, nes 82% periferijos teritorijos yra kalnuotos ir pusiau kalnuotos vietov\xc4\x97s._NEWLINE__NEWLINE_Dauguma gyventoj\xc5\xb3 (56%) gyvena kaimo vietov\xc4\x97se._NEWLINE_Periferijos sostin\xc4\x97je Kozan\xc4\x97je gyvena 47 451 \xc5\xbemogus. Kiti svarb\xc5\xabs periferijos miestai yra Ptolemaida (32 775 gyv.), Grevena (16 704 gyv.), Florina (14 318 gyv.) ir Kastorija (13 959 gyv.)._NEWLINE_Dabar periferijos gyventoj\xc5\xb3 etnin\xc4\x97 sud\xc4\x97tis yra mi\xc5\xa1ri\xc2\xa0\xe2\x80\x93 dauguma graikai, lik\xc4\x99 12%\xc2\xa0\xe2\x80\x93 slavakalbiai. Graikai daugiausia gyvena Florinoje, Kastorijoje ir Ptolemaidoje. Kitos tautin\xc4\x97s ma\xc5\xbeumos yra aromanai ir arvanitai.\n_START_SECTION_\nEkonomika\n_START_PARAGRAPH_\nPeriferijoje yra vienas i\xc5\xa1vystytas pramoninis rajonas Florinoje, antras kuriamas Kozan\xc4\x97je. D\xc4\x97l i\xc5\xa1vystytos kalnakasybos, kaili\xc5\xb3 ir od\xc5\xb3 bei elektros energijos gamybos (70% valstyb\xc4\x97s elektros energijos pagaminama Vakar\xc5\xb3 Makedonijoje) periferijoje svarbus antrinis \xc5\xabkio sektorius. Regione i\xc5\xa1vystyti gavybos ir apdirbimo sektoriai, ta\xc4\x8diau jame stinga intelektin\xc4\x97s gamybos\xc2\xa0\xe2\x80\x93 regione tiriamoji veikla sudaro tik 3,5% viso valstyb\xc4\x97s mokslini\xc5\xb3 ir projektavimo darb\xc5\xb3._NEWLINE_Vakar\xc5\xb3 Makedonija gars\xc4\x97ja marmuru, \xc5\xa1afranu (Kroko miestas netoli Kozan\xc4\x97s), vaisiais, vietiniais vynais (Kozan\xc4\x97), kailiais (Kastorija, ir Siatista), amatais._NEWLINE_Periferij\xc4\x85 i\xc5\xa1 vakar\xc5\xb3 \xc4\xaf rytus kerta 2009\xc2\xa0m. baigtas tiesti automobili\xc5\xb3 kelias via Egnatia. J\xc4\xaf statmenai kerta \xc4\xaf pietus einantys dar du keliai. \xc5\xa0ie stamb\xc5\xabs keliai labai pagerino susisiekim\xc4\x85 periferijoje ir panaikino tradicin\xc4\x99 periferijos izoliacij\xc4\x85, sukelt\xc4\x85 kra\xc5\xa1to kalnuotumo. O kra\xc5\xa1to gele\xc5\xbeinkeli\xc5\xb3 tinklas yra nepakankamas,_NEWLINE__NEWLINE_Periferija turi du oro uostus (Kozan\xc4\x97s ir Kastorijos), ta\xc4\x8diau \xc5\xa1ie gali aptarnauti tik ma\xc5\xbeus keleivinius l\xc4\x97ktuvus._NEWLINE_Paskutiniais metais periferijoje vystomas \xc5\xbeiemos turizmas. Kra\xc5\xa1te yra du slidin\xc4\x97jimo centrai\xc2\xa0\xe2\x80\x93 Viglos Florinoje ir Vasilicos Grevenoje. Tre\xc4\x8dias centras Velvente Kozan\xc4\x97s nome.'